**Calitatea aerului la nivelul județului Olt în anul 2022**

 Monitorizarea calităţii aerului la nivelul județului Olt în anul 2022 s-a realizat cu ajutorul instalaţiilor (fixe sau mobile) de prelevare a poluanţilor gazoşi şi a pulberilor sedimentabile.

 Monitorizarea calităţii aerului în municipiul Slatina s-a făcut continuu cu două staţii automate ce fac parte din reţeaua naţională de monitorizare a calităţii aerului (RNMCA), **stația OT1 de tip industrial**, amplasată pe str. Dealul Grădişte, care monitorizează poluanții dioxid de sulf (SO2), oxizi de azot (NO, NOx, NO2), monoxid de carbon (CO), ozon (O3), pulberi în suspensie (PM10) și **stația OT2 de tip fond urban**, amplasată pe str. Aleea Muncii, nr. 4, care monitorizează poluanții ozon, pulberi în suspensie (PM10 şi PM2,5)

 În anul 2022, staţia automată de monitorizare a calității aerului de ***tip industrial OT1*** a efectuat un număr de **35502** determinări automate pentru indicatorii: dioxid de sulf (SO2), oxizi de azot (NO, NOx, NO2), monoxid de carbon (CO), ozon (O3), pulberi în suspensie (PM10), iar staţia automată de ***tip fond urban OT2*** a efectuat un număr de **7877**  determinări automate de ozon (O3). Au fost prelevate şi analizate un număr de **1046** pulberi în suspensie gravimetrice (PM10 şi PM2,5).

În anul 2022 la stația OT1 au fost înregistrate două depăşiri ale valorii limite zilnice la particule în suspensie PM10 gravimetric.

 La stația OT2 au fost înregistrate 8 depăşiri ale valorii limite zilnice la particule în suspensie PM10 gravimetric ( *valoarea limită zilnică 50 microgram/m3, medie pe 24 ore)* și 28 de depășiri ale valorii maxime zilnice a mediilor pe 8 ore la O3*(valoarea țintă fiind de 120 microgram/m3),* stabilite prin Legea nr. 104 / 2011 privind calitatea aerului înconjurător.

Pentru ceilalți indicatori monitorizați de cele două stații automate, valorile înregistrate s-au situat sub limitele maxime admise stabilite prin Legea nr. 104 / 2011 privind calitatea aerului înconjurător.

Tot în această perioadă, în localităţile urbane din judeţul Olt au fost prelevate **40** de probe momentane de aer pentru determinarea indicatorului dioxid de azot ( NO2) şi **120** de probe de pulberi sedimentabile.

 În urma determinărilor efectuate în laboratorul de expertizare chimică pentru analizarea probelor momentane de aer și de pulberi sedimentabile, valorile obținute pentru indicatorul dioxid de azot ( NO2) s-au situat sub concentrația maximă admisă de 200 µg/m3 prevăzută de Legea nr. 104/2011 privind calitatea aerului înconjurător și valorile obținute pentru pulberi sedimentabile s-au situat sub concentrația maximă admisă de 17 g/mp/lună prevăzută de STAS 12574 / 87 privind condiţiile de calitate a aerului în zonele protejate.

Pentru identificarea şi analiza benzo(α)pirenului din aerul înconjurător, în anul 2022 au fost prelevate și analizate **112** de probe de aer cu ajutorul echipamentului - cromatograf de lichide de înaltă performanță (HPLC). Valoarea medie anuală măsurată a fost de **0,363 nanogram/mc**, situându-se sub valoarea limită admisă de 1 nanogram/mc, conform Legii 104/2011 privind calitatea aerului înconjurător.

În anul 2022, în zilele în care au fost precipitații semnificative, au fost analizate **13** probe de precipitații, analizându-se indicatorii: ph, conductivitate, amoniac și aciditate.

Au fost efectuate cu aparatura de pe autolaborator **21** determinări automate la emisiile atmosferice (pentru 105 indicatori) la coşurile ce deservesc instalaţiile tehnologice ale operatorilor economici care au solicitat monitorizarea emisiilor atmosferice. Urmare a determinărilor efectuate, concentraţiile poluanţilor atmosferici monitorizați dioxid de sulf (SO2), oxizi de azot (NOx), monoxid de carbon (CO)şi pulbere totală, s-au situat sub limitele maxime admise de Ordinul MAPPM nr 462 / 1993, pentru aprobarea Condiţiilor tehnice privind protecţia atmosferică şi Normelor metodologice privind determinarea emisiilor de poluanţi atmosferici produşi de surse staţionare.

În ceea ce privește radioactivitatea atmosferică, staţia automată de monitorizare a radioactivităţii atmosferice, care funcţionează în incinta APM Olt și care face parte din sistemul naţional de monitorizare a radioactivităţii atmosferice, a funcţionat în regim automat, iar datele achiziţionate privind doza gamma atmosferică, condiţiile meteorologice locale şi parametrii de funcţionare au fost raportaţi on-line prin satelit şi, ca rezervă, prin conexiune GPRS sau GSM la centrul de coordonare a reţelei – amplasat la Laboratorul de Radioactivitatea Mediului de la Agenţia Naţională pentru Protecţia Mediului.

 În anul 2022 au fost achiziţionate şi validate **8026** doze gamma. Valorile înregistrate nu au depăşit limitele de atenţionare şi s-au încadrat in limitele fondului natural conform Ordinului MMP nr. 1978 / privind aprobarea Regulamentului de organizare și funcționare a Rețelei Naționale de Supraveghere a Radioactivității Mediului.

 În anul 2022 nu au fost înregistrate poluări accidentale ale factorului de mediu aer.

 Analizând toate valorile obținute rezultă că singurele depășiri ale valorilor limită admise sunt la indicatorul pulberi în suspensie fracția 10 microni (PM10), dar la nici una dintre stații nu a fost depășit numărul maxim permis, acesta fiind de 35 zile într-un an calendaristic, conform Legii 104/2011 privind calitatea aerului înconjurător (OT1 – 2 depășiri, OT2 – 8 depășiri).

Informarea publicului privind calitatea aerului se face pe panoul exterior amplasat pe b-dul A.I.Cuza în zona poștă, pe site-ul APM Olt: <http://apmot.anpm.ro> unde se publică buletinele informative zilnice și alte tipuri de informări, dar și pe site-ul național pe site-ul [www.calitateaer.ro](http://www.calitateaer.ro).

**Cu deosebită consideraţie,**

**Director Executiv**

**Dorel ŞTEOMLEGA**

|  |  |  |  |
| --- | --- | --- | --- |
| Nume și Prenume | Funcția | Data | Semnătura |
| Verificat: Neagu Gabriela | Șef Serviciu ML | 23.02.2023 |  |
| Întocmit: Homorean Eugenia | Consilier | 23.02.2023 |  |